AUCT วิ่งแรง 8% นิวไฮรอบ 7 เดือน รับหนี้เสียพุ่ง ดันยอดรถเข้าประมูลอื้อ!
AUCT วิ่งแรง 8% นิวไฮรอบ 7 เดือน รับหนี้เสียพุ่ง ดันยอดรถเข้าประมูลอื้อ! ล่าสุดอยู่ที่ 7.80 บาท บวก 0.60 บาท หรือ 8.33% มูลค่าซื้อขาย 47.95 ล้านบาท
AUCT วิ่งแรง 8% นิวไฮรอบ 7 เดือน รับหนี้เสียพุ่ง ดันยอดรถเข้าประมูลอื้อ! ล่าสุดอยู่ที่ 7.80 บาท บวก 0.60 บาท หรือ 8.33% มูลค่าซื้อขาย 47.95 ล้านบาท
18 มิ.ย. 2563

ผู้สื่อข่าวรายงานว่า ราคาหุ้น บริษัท สหการประมูล จำกัด (มหาชน) หรือ AUCT ล่าสุด ณ เวลา 14.54 น. อยู่ที่ 7.80 บาท บวก 0.60 บาท หรือ 8.33% สูงสุดที่ 7.80 บาท ต่ำสุดที่ 7.15 บาท ด้วยมูลค่าซื้อขาย 47.95 ล้านบาท โดยราคาหุ้น AUCT ปรับตัวขึ้นสูงสุดในรอบ 7 เดือน นับตั้งแต่ราคาหุ้นอยู่ที่ระดับ 8.25 บาท เมื่อวันที่ 12 พ.ย.2562

ทั้งนี้ นายสุวิทย์ ยอดจรัส กรรมการและประธานเจ้าหน้าที่บริหาร AUCT เปิดเผยว่า บริษัทคาดรายได้ปี 63 จะเติบโตเมื่อเทียบกับปีก่อนที่มีรายได้ 812.58 ล้านบาท เนื่องจากการแพร่ระบาดของเชื้อไวรัสโควิด-19 ที่ทำให้ภาพรวมเศรษฐกิจชะลอตัวลง ส่งผลให้หนี้ที่ไม่ก่อให้เกิดรายได้ (NPL) ปรับตัวเพิ่มขึ้น จึงมีรถถูกนำออกมาประมูลมากขึ้น ซึ่งเป็นผลบวกต่อบริษัทในช่วงครึ่งปีหลัง และ มีโอกาสที่จะดีไปตลอดทั้งปี
สำหรับรถที่เตรียมเข้าสู่ระบบประมูลเพิ่มขึ้นอย่างต่อเนื่องมีทั้งรถยนต์ และรถจักรยานยนต์ รวมถึงรถด้านการเกษตร ซึ่งเพิ่มขึ้นมาถึง 100%
อย่างไรก็ตาม แม้ว่าการแพร่ระบาดของเชื้อไวรัสโควิด-19 จะมีผลกระทบกับการประมูลในสถานที่จริง แต่บริษัทได้มีการปรับกลยุทธ์มาเป็นการประมูลผ่านระบบออนไลน์ ซึ่งได้รับผลตอบรับเป็นอย่างดีและมีผู้เข้าร่วมประมูลมากขึ้น โดยเฉพาะกลุ่มของรายย่อยที่สมัครเข้ามาประมูลเพิ่มขึ้นมากกว่า 30% ทำให้บริษัทมุ่งเน้นเพิ่มประสิทธิภาพในการประมูลในระบบอออนไลน์เพื่อสร้างความมั่นใจให้กับผู้ซื้อและผู้ขาย ทำให้เกิดความคล่องตัวในการประมูล การชำระเงิน และการดำเนินงานโดยรวม
“ในช่วงไตรมาส 1/63 ที่ผ่านมาจะเห็นว่ารายได้มีการเติบโต แต่กำไรลดลง 12% เป็นผลมาจากการใช้มาตรฐานบัญชีใหม่ที่เข้ามาเป็นผลกระทบ แต่อย่างไรก็ตามเรายังคงมั่นใจว่ารายได้ในปีนี้จะสามารถเติบโตได้ จากปัญหาของ NPL ที่สูงขึ้น ส่งผลให้จำนวนรถที่เข้าประมูลมากขึ้น แม้ว่าจะมีการแพร่ระบาดของเชื้อไวรัสโควิด-19 เราก็ยังสามารถปรับเปลี่ยนแผนการประมูลมาผ่านระบบออนไลน์ ซึ่งได้รับการตอบรับที่ดี และมีจำนวนผู้เข้าประมูลเพิ่มมากขึ้นด้วย”นายสุวิทย์  กล่าว
ด้าน บล.โกลเบล็ก ระบุในบทวิเคราะห์ ประเมิน AUCT แนวรับ 7.50 บาท แนวต้าน 8-8.60 บาท Cut loss 7.40 บาท โดยราคายืนเหนือเส้นค่าเฉลี่ย EMA ทุกระดับ พร้อม Volume เข้า และ MACD เพิ่งพลิกตัด Signal Line ส่งสัญญาณบวก คาดราคามีโอกาสขึ้นทดสอบแนวต้านบริเวณ 8.00-8.60 บาท